KIRJALLINEN KYSYMYS E-0857/00 esittäjä(t): Roger Helmer (PPE-DE) komissiolle. Rakennustuotedirektiivi.



Virallinen lehti nro 374 E , 28/12/2000 s. 0172 - 0173



KIRJALLINEN KYSYMYS E-0857/00 esittäjä(t): Roger Helmer (PPE-DE) komissiolle (22. maaliskuuta 2000) Aihe: Rakennustuotedirektiivi Rakennustuotedirektiivi laadittiin poistamaan kaupan esteitä Euroopan unionissa. Sen tavoitteena on varmistaa, että kaikki EU:n rakennusteollisuuden piirissä myydyt tuotteet soveltuvat niiden käyttötarkoitukseen. Jokaisessa tuotteessa on CE-merkintä, joka osoittaa, että tuote on yhdenmukaistettujen eurooppalaisten standardien ja eurooppalaisen teknisen hyväksynnän mukainen. Siirtymäkaudella voidaan käyttää yhtäaikaa sekä kansallisia että yhdenmukaistettuja standardeja. Paloturvallisuus on yksi niistä aloista, joita yhdenmukaiset standardit koskevat. Onko komissio tehnyt arvioita siitä, kuinka suuria kustannuksia paloturvallisuusteollisuudelle koituu yhdenmukaistettujen standardien käytöstä? Miten komissio voi taata, että yhdenmukaistetut standardit otetaan yhtäaikaa käyttöön kaikissa jäsenvaltioissa? Miten komissio voi varmistaa, että yksittäiset jäsenvaltiot eivät käytä lisäksi omia testausmenetelmiään tai kriteereitään, mikä merkitsisi kaupan esteiden ylläpitämistä? Voiko komissio vakuuttaa teollisuudelle, että testauslaboratorioiden asiaan soveltuva kapasiteetti on riittävän suuri, jotta kaikki tuotteet voidaan testata toistamiseen? Aikooko komissio ilmoitettujen laboratorioiden suurta työmäärää silmällä pitäen sallia, että CE-merkintä voidaan antaa myös niiden testien perusteella, jotka on suoritettu eurooppalaisia standardeja koskevan lopullisen mietintöluonnoksen mukaisesti? Erkki Liikasen komission puolesta antama vastaus (26. huhtikuuta 2000) Erityisesti paloturvallisuusteollisuudelle koituvista kustannuksista ei ole tehty arvioita, mutta komissio katsoo, että tuottajien sisämarkkinoista saama hyöty on selvästi suurempi kuin yhdenmukaistettujen standardien käyttöönoton aiheuttamat kustannukset. Tuottajat hyötyvät siitä, että Euroopan markkinat ovat paremmin ulottuvilla, koska tuotteita ei tarvitse testata moneen kertaan jäsenvaltioiden erilaisten standardien vuoksi. Jäsenvaltioiden on otettava yhdenmukaistetut standardit käyttöön samanaikaisesti. Komissio on sopinut siirtymäjärjestelyistä kuultuaan jäsenvaltioiden edustajia pysyvässä rakennusalan komiteassa ja valvoo tarkasti standardien käyttöönottoa kussakin jäsenvaltiossa. Tämä käytäntö on toiminut muilla aloilla jo pitkään sisämarkkinoiden tulostaulun muodossa. Komission käytettävissä on kaikki tarvittavat oikeudelliset säännökset sen varmistamiseksi, että jäsenvaltiot laativat säädökset EY:n perustamissopimusta noudattaen. Komissio aloittaa tarvittaessa rikkomisesta johtuvan menettelyn, jos kyseisiä määräyksiä ei noudateta. Määrittäessään kansallisten ja eurooppalaisten standardien yhteiskäytön kestoa komissio ottaa huomioon niiden elimien mahdollisuudet suorittaa vaatimustenmukaisuuden osoittamiseen liittyvä työ, joille asiasta on ilmoitettu. Rakennusalan tuotteita koskevan jäsenvaltioiden lainsäädännön lähentämisestä annetussa neuvoston direktiivissä 89/106/ETY(1) säädetään, että CE-merkki on annettava valmiin eurooppalaisen standardin perusteella. Hyväksytyn laboratorion suorittama ja standardin lopullisen version mukainen testaus voidaan kuitenkin ottaa huomioon myöhemmin yhdenmukaisuusmenettelyjen muodollisen vahvistamisen aikana. (1) EYVL L 40, 11.2.1989.